Forslag til RÅDETS FORORDNING om fastsættelse af præmier og garantitærskler for tobak i blade efter sortsgruppe og medlemsstat for høsten 2002, 2003 og 2004 og om ændring af forordning (EØF) nr. 2075/92

(forelagt af Kommissionen)

BEGRUNDELSE

Kommissionen vedtog den 16. maj 2001 meddelelsen «En bæredygtig udvikling i Europa for en bedre verden: En EU-strategi for bæredygtig udvikling» (KOM(2001) 264 endelig).

I dette dokument, som er et af de redskaber, hvormed Fællesskabet har til hensigt at begrænse risikoen for folkesundheden, understreges følgende: "Omdirigering af støtten fra den fælles landbrugspolitik, så der ydes støtte til kvalitet og ikke kvantitet i produktionsmetoder og produkter; fra 2002 vurdering af markedsordningen for tobak, tilpasning af ordningen med henblik på udfasning af tobaksstøtte, samtidig med at der træffes foranstaltninger til udvikling af alternative indtægtskilder og erhvervsmuligheder for tobaksarbejdere og -producenter; fastsættelse af den tidligst mulige frist under hensyntagen til forholdene".

I artikel 26 i Rådets forordning (EØF) nr. 2075/92 af 30. juni 1992 om den fælles markedsordning for råtobak [1] fastsættes det, at der inden den 1. april 2002 skal fremlægges en rapport for Parlamentet og Rådet om, hvordan den fælles markedsordning fungerer. Inden denne dato vil det kun være muligt at fremlægge en rapport på grundlag af de oplysninger, som medlemsstaterne har indberettet vedrørende 1999-høsten og delvis 2000-høsten.

[1] EFT L 215 af 30.7.1992, s. 70. Forordningen er senest ændret ved forordning (EF) nr. 1336/2000 (EFT L 154 af 27.6.2000, s. 2).

Kommissionen har imidlertid i forlængelse af den systematiske evaluering af landbrugsforanstaltningerne iværksat en evaluering af den fælles markedsordning for råtobak, hvorved det skulle blive muligt at gøre status over virkningerne af EF-bestemmelserne for råtobak. Konklusionerne af denne evaluering forventes at foreligge ved udgangen af 2002.

På dette grundlag vil der i første kvartal af 2003 blive fremsat et forslag, som følger retningslinjerne i Kommissionens meddelelse.

Formålet med dette forslag til Rådets forordning er at fastsætte præmier og garantitærskler for den kommende treårs periode og at ændre visse bestemmelser i den fælles markedsordning for tobak.

A. Fastsættelse af præmiebeløb og tærskler for høstårene 2002, 2003 og 2004

Af de nævnte grunde omfatter forslaget en treårs periode, som er den tid, der er brug for til at afslutte den igangværende evaluering, at vedtage nye retningslinjer for en reform af området og at gennemføre bestemmelserne for en omstilling af sektoren.

For sortsgruppe V er der store afsætningsvanskeligheder, og der er iværksat en ledsageforanstaltning i forbindelse med dyrkningsophør. Der bør gås sammenhængende til værks, også hvad præmiens størrelse angår, for at tilskynde producenterne til enten at omstille produktionen til andre sorter med bedre afsætningsmuligheder eller nedlægge tobaksproduktionen som led i programmet for tilbagekøb af kvoter. For de øvrige sortsgrupper foreslås det, at præmiebeløbene fastsættes på samme niveau som for 2001-høsten.

Med henvisning til forslaget om at øge tilbageholdelsen til tobaksfonden (jf. punkt B) vil alle præmier, der opkræves af producenterne, blive reduceret med yderligere 1% i 2003 og 3% i 2004.

Med hensyn til garantitærsklerne består forslaget af to foranstaltninger:

- ajourføring af produktionsprofilen på grundlag af de overførsler, der i de seneste tre høstår er blevet anmodet om inden for garantitærsklerne, og som har gjort det muligt at omlægge produktionen til sorter, som der er større efterspørgsel efter på markedet

- selektiv tilpasning af mængderne efter de seneste års udnyttelse og efterspørgsel, bl.a. for sortsgrupperne I, II, III og V, med det formål at tage hensyn til de seneste års produktions- og forbrugstendenser og på den måde konsolidere ligevægten mellem udbud og efterspørgsel efter disse tobakssorter.

Nedsættelsen af garantitærsklen vil gøre det muligt at spare 31,4 mio. EUR på budgettet.

B. Ændringerne af forordning (EF) nr. 2075/92

Formålet med at ændre artikel 6, stk. 5, er at give medlemsstaterne mulighed for at anvende auktionsordningen udelukkende for en sortsgruppe. Producentmedlemsstaterne har nemlig ikke anvendt denne ordning, der navnlig for nogle sortsgruppers vedkommende ville kunne bruges til at opnå mærkbart bedre priser, fordi mekanismen gælder for alle sortsgrupper og dermed er blevet for kompleks. Med den foreslåede ændring kan man nøjes med at afholde auktion for en enkelt sortsgruppe.

Den nationale reserve blev oprettet for at fremme omstruktureringen af produktionen ved at tilskynde til sammenlægning og dannelse af mere effektive bedriftsstrukturer. Den nationale reserve, der er dannet ved tilbageholdelse af mellem 0,5% og 2% af kvoterne, har ikke tilvejebragt den kritiske masse, der er det nødvendige minimum for effektivt at accelerere omstruktureringen af bedrifterne i en sektor, der allerede må kæmpe med økonomiske og sociale problemer. Tilbageholdelses- og fordelingsmekanismen har tværtimod resulteret i administrative og driftsmæssige komplikationer på nationalt plan, som har været til skade for producenterne. Derfor bør ordningen forenkles, og den nationale reserve ophæves.

Fællesskabsfonden for tobak blev oprettet for at udvikle den agronomiske forskning i en produktion, der er mindre skadelig, og som i højere grad er forenelig med miljøet, og for at iværksætte informationskampagner om tobaksprodukters skadelige virkninger. Erfaringen har vist, at inden for agronomisk forskning har EF-dimensionen ikke givet en tilstrækkelig merværdi til at retfærdiggøre og opveje vanskelighederne ved, at EF forvalter foranstaltningen. Ifølge Kommissionens meddelelse «En bæredygtig udvikling i Europa for en bedre verden: En EU-strategi for bæredygtig udvikling» (KOM(2001) 264 endelig) planlægges der herudover følgende foranstaltninger: "Omdirigering af støtten fra den fælles landbrugspolitik, så der ydes støtte til kvalitet og ikke kvantitet i produktionsmetoder og produkter; fra 2002 vurdering af markedsordningen for tobak, tilpasning af ordningen med henblik på udfasning af tobaksstøtte, samtidig med at der træffes foranstaltninger til udvikling af alternative indtægtskilder og erhvervsmuligheder for tobaksarbejdere og -producenter; fastsættelse af den tidligst mulige frist under hensyntagen til forholdene".

Det foreslås derfor, at aktivitetsområdet for Fællesskabsfonden for tobak ændres, og at den agronomiske forskning udskiftes med en støtteforanstaltning, der skal fremme særinitiativer vedrørende omlægning af tobaksproduktionen til andre afgrøder og omstilling til andre jobskabende aktivitetsområder. Tilbageholdelsen til Fonden bør desuden forhøjes til 3% i 2003 og 5% fra 2004, så det bliver muligt at øge budgetmidlerne til finansiering af dels informationskampagner om tobakkens skadelige virkninger, dels initiativer til omstilling af produktionen. Omstillingsinitiativerne, som er et nyt prioriteret område, vil kunne gennemføres i medlemsstaterne som led i særlige omstillingsforanstaltninger, og de skal ikke blot ledsage tilbagekøbsprogrammet for kvoter, men også indgå i udviklingen af synergier med dette program.

2001/0276 (CNS)

Forslag til RÅDETS FORORDNING om fastsættelse af præmier og garantitærskler for tobak i blade efter sortsgruppe og medlemsstat for høsten 2002, 2003 og 2004 og om ændring af forordning (EØF) nr. 2075/92

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 36 og 37,

under henvisning til forslag fra Kommissionen [2],

[2] EFT C ... af ..., s... .

under henvisning til udtalelse fra Europa-Parlamentet [3],

[3] EFT C ... af ..., s... .

under henvisning til udtalelse fra Det Økonomiske og Sociale Udvalg [4] og

[4] EFT C ... af ..., s... .

ud fra følgende betragtninger:

(1) I artikel 4 i Rådets forordning (EØF) nr. 2075/92 af 30. juni 1992 om den fælles markedsordning for råtobak [5] fastsættes præmier og tillægsbeløb under hensyntagen til de tidligere og forventede afsætningsmuligheder for de forskellige tobakker under normale konkurrencevilkår. Det er nødvendigt at fastsætte præmierne og at binde dem til de garantitærskler, der er fastsat for 2002, 2003 og 2004.

[5] EFT L 215 af 30.7.1992, s. 70. Forordningen er senest ændret ved forordning (EF) nr. 1336/2000 (EFT L 154 af 27.6.2000, s. 2).

(2) Med henvisning til artikel 8, andet afsnit, og artikel 9, stk. 2, i forordning (EØF) nr. 2075/92 bør der fastsættes garantitærskler for de enkelte sortsgrupper og medlemsstater for høstårene 2002, 2003 og 2004 under hensyntagen til bl.a. markedsbetingelserne og de socio-økonomiske og agronomiske forhold i de berørte produktionsområder. Tærsklerne bør fastsættes i tide, så producenterne får mulighed for at planlægge deres produktion i ovennævnte år.

(3) Ifølge artikel 6, stk. 5, i forordning (EØF) nr. 2075/92 har medlemsstaterne mulighed for at anvende en ordning, hvorefter der bydes på dyrkningskontrakterne. Hvis denne ordning anvendes, skal den i henhold til de gældende bestemmelser dække alle grupper af tobakssorter, der dyrkes i en medlemsstat. Ordningen har indtil videre ikke været anvendt, da medlemsstaterne er af den opfattelse, at auktionsordningen kun vil være berettiget for visse sortsgrupper. For at fremme anvendelsen af auktion til at øge handelsprisen for råtobak bør der indføres større smidighed i lovbestemmelserne, så medlemsstaterne får mulighed for at begrænse anvendelsen af denne mekanisme udelukkende i forbindelse med visse sortsgrupper.

(4) Det er ikke ved hjælp af den nationale kvotereserve, som er oprettet i henhold til artikel 9, stk. 5, i forordning (EØF) nr. 2075/92, lykkedes at opnå den omstilling hos producenterne og omlægning af brugene, som var målet for dens oprettelse. Medlemsstaternes anvendelse af reserven har vist sig at være for upræcis til at sikre de ønskede virkninger, bl.a. på grund af kriterierne for redistribution af den af medlemsstaterne opbyggede reserve og den lille procentdel af mængderne, der indgår i reserven. Herudover kan det konstateres, at de administrative bestemmelser vedrørende forvaltningen af den nationale reserve har tynget det administrative arbejde og medført unødige komplikationer i forvaltningen af kvoterne, hvilket er årsagen til de store forsinkelser, der er opstået i fordelingen af kvoter. Ordningen bør derfor forenkles gennem en afskaffelse af denne mekanisme.

(5) Ifølge Kommissionens meddelelse «En bæredygtig udvikling i Europa for en bedre verden: En EU-strategi for bæredygtig udvikling» [6] planlægges der følgende foranstaltninger: "Omdirigering af støtten fra den fælles landbrugspolitik, så der ydes støtte til kvalitet og ikke kvantitet i produktionsmetoder og produkter; fra 2002 vurdering af markedsordningen for tobak, tilpasning af ordningen med henblik på udfasning af tobaksstøtte, samtidig med at der træffes foranstaltninger til udvikling af alternative indtægtskilder og erhvervsmuligheder for tobaksarbejdere og -producenter; fastsættelse af den tidligst mulige frist under hensyntagen til forholdene".

[6] KOM(2001) 264 endelig.

(6) Med henvisning til denne nye prioritering foreslås det derfor, at aktivitetsområdet for Fællesskabsfonden for tobak ændres, og at den agronomiske forskning udskiftes med en støtteforanstaltning, der skal fremme særinitiativer vedrørende omlægning af tobaksproduktionen til andre afgrøder og omstilling til andre jobskabende aktivitetsområder. Tilbageholdelsen til Fonden bør desuden forhøjes til 3% i 2003 og 5% fra 2004, så det bliver muligt at øge budgetmidlerne til finansiering af dels informationskampagner om tobakkens skadelige virkninger, dels initiativer til omstilling af produktionen. Omstillingsinitiativerne, som er et nyt prioriteret område, vil kunne gennemføres i medlemsstaterne som led i særlige omstillingsforanstaltninger, og de skal ikke blot ledsage tilbagekøbsprogrammet for kvoter, men også indgå i udviklingen af synergier med dette program.

(7) Forordning (EØF) nr. 2075/92 bør derfor ændres -

UDSTEDT FØLGENDE FORORDNING:

Artikel 1

Præmiebeløbene for de enkelte grupper råtobak og tillægsbeløbene, der er omhandlet i artikel 3 i forordning (EØF) nr. 2075/92, er for høstårene 2002, 2003 og 2004 fastsat i bilag I til nærværende forordning.

Artikel 2

De garantitærskler, der er angivet i artikel 8 og 9 i forordning (EØF) nr. 2075/92 efter sortsgruppe og medlemsstat, er for høstårene 2002, 2003 og 2004 fastsat i bilaget til nærværende forordning.

Artikel 3

Forordning (EØF) nr. 2075/92 ændres som følger:

1) Artikel 6, stk. 5, affattes således:

« 5. Medlemsstaten kan, hvis dens strukturer taler for det, anvende en ordning, hvorefter der bydes på dyrkningskontrakterne; ordningen skal omfatte alle de i stk. 1 omhandlede kontrakter for en given sortsgruppe, der er indgået inden begyndelsen af leveringen af tobakken. »

2) Artikel 9, stk. 5, udgår.

3) Artikel 13 affattes således:

»Artikel 13

1. Der oprettes en Fællesskabsfond for tobak, som finansieres med en tilbageholdelse på:

- 2% af præmien for høståret 2002

- 3% af præmien for høståret 2003

- 5% af præmien med virkning fra høståret 2004

2. Fonden finansierer følgende former for foranstaltninger:

a) fremme af borgernes kendskab til de skadelige virkninger af tobaksforbrug i enhver form, bl.a. gennem oplysning og uddannelse, støtte til indsamling af oplysninger med henblik på kortlægning af tendenserne i tobaksforbruget og udarbejdelse af epidemiologiske undersøgelser vedrørende tobaksforbruget på EF-plan og undersøgelse vedrørende forebyggelse af tobaksafhængigheden

b) som led i det i artikel 14, stk. 1, omhandlede program gennemføres der særlige foranstaltninger med henblik på at få produktionen af råtobak omstillet til andre afgrøder og til andre jobskabende aktivitetsområder, og der gennemføres undersøgelser af, hvorvidt det for producenterne af råtobak er muligt at omstille til andre afgrøder og aktiviteter.»

Artikel 4

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning anvendes fra 2002-høsten.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Rådets vegne

Formand

BILAG I PRÆMIER FOR TOBAK I BLADE FOR HØSTÅRENE 2002, 2003 OG 2004

>TABELPOSITION>

TILLÆGSBELØB

Sorter // EUR/kg

Badischer Geudertheimer, Pereg, Korso // 0,5509

Badischer Burley E og hybrider deraf // 0,8822

Virgin D og hybrider deraf, Virginia og hybrider deraf // 0,5039

Paraguay og hybrider deraf, Dragon vert og hybrider deraf, Philippin, Petit Grammont (Flobecq), Semois, Appelterre // 0,4112

BILAG II GARANTITÆRSKLER FOR HØSTÅRET 2002 (ton)

>TABELPOSITION>

GARANTITÆRSKLER FOR HØSTÅRET 2003 OG 2004 (ton)

>TABELPOSITION>

>TABELPOSITION>

>TABELPOSITION>